Patensie hou boerebasaar | News24
Patensie hou boerebasaar
Die NG Kerk Gamtoosvallei hou op 30 April hul jaarlikse boerebasaar in Patensie. Foto: VERSKAF
BEREI jou voor vir ’n regte boerebasaar met ’n yslike verskeidenheid vir elkeen.
Van outydse trekkers tot poedings met malvalekkers, hamburgers met heerlike sous, gemmerbier vir elke ouderdomsgier, panne-koek met kaneel en topgehalte vleis.
By die NG Kerk Gamtoosvallei naby Patensie gons dit behoorlik soos almal woeker om vleis te verwerk, en heerlikse koeke, terte en kleinkoekies betyds klaar te maak vir hul jaarlikse boerebasaar op 30 April by Kwagga.
Basaargangers kan die dag vanaf 08:00 met ’n heerlike boere-ontbyt afskop. Die ontbyt kos R55.
Biltong, verwekte lammers, boerewors, tjops, salami en puik biefstuk sal te koop wees. Besoekers kan hul mandjies vul met vars groente en vrugte teen winskopiepryse.
Moenie vergeet van die vingerlek-lekker pannekoek, braaivleis, jaffels en poeding nie.
Jagpakkette kom onder die hamer tydens die veiling, en robotvliegtuie met kameras sal demonstreer word. Die vleigtuie kan vir plaasbeveiliging en algemene boerdery gebruik word.
Diegene wat hul voete ’n bietjie wil laat rus, is daar ’n teetuin by Die Grand. Die kinders kan heerlik op die springkasteel baljaar, of vir ’n donkiekarrit gaan. Verdere vermaak sluit die speelgoedtafel en verfbal in.
Die boerebasaar vind plaas op 30 April vanaf 08:00 tot 12:30 by Kwagga (7km vanaf Patensie) op die perseel van die NG Kerk Gamtoosvallei.
Vir meer inligting, skakel ds. Jos van der Merwe by 082 923 3167.